Evaluările orientate ale riscurilor permit părților interesate din diferite sectoare să sublinieze deficiențele existente și, prin urmare, să anticipeze mai bine posibilele atacuri. Comisia va propune modalități noi de încurajare a evaluării riscurilor și a procesului de evaluare inter pares a măsurilor care au scopul de a anticipa mai bine amenințările teroriste. Ca parte a propunerii viitoare privind reziliența entităților critice, Comisia va propune instituirea unor misiuni consultative care să sprijine statele membre gazdă și operatorii infrastructurilor critice cu semnificație europeană specifică în ceea ce privește consolidarea rezilienței lor la perturbări, inclusiv anticiparea posibilelor acțiuni teroriste. Acest lucru va porni de la experiența unui grup de consilieri în materie de protecție a securității care beneficiază în prezent de formare și care pot fi desfășurați la cerere: misiunile UE de consiliere în materie de protecție a securității.

Evaluările riscurilor pentru securitatea aviației în UE vor fi dezvoltate în continuare pentru a consolida atât timpul de răspuns după incidente, cât și nivelul schimbului de informații, inclusiv participarea țărilor terțe care împărtășesc aceeași viziune, în special SUA, Australia și Canada. Comisia va lansa, de asemenea, o nouă linie de evaluare a riscurilor pentru a asigura securitatea transportului în zona maritimă. În cele din urmă, formările și exercițiile comune vor juca un rol important în cadrul eforturilor de consolidare a pregătirii și a rezilienței statelor membre, ale instituțiilor și organismelor UE, precum și ale partenerilor internaționali.

Consolidarea capacității de detectare timpurie

Rolul crucial pe care tehnologia modernă îl poate juca în comiterea actelor de terorism a fost ilustrat de atacul terorist de extremă-dreapta de la o sinagogă din Halle, Germania, din 2019, în care atacatorul a construit mai multe arme folosind imprimarea 3D. Trebuie să anticipăm mai bine modul în care tehnologiile influențează amenințarea teroristă pentru a dota autoritățile de asigurare a respectării legii cu instrumentele potrivite.

Cercetarea în domeniul securității din UE se va concentra pe abordarea diferitelor modalități de funcționare, dezvoltând inițiative care au scopul de a consolida capacitatea autorităților de asigurare a respectării legii în ceea ce privește soluțiile analitice și gestionarea unor volume mari de conținut online. Cercetarea din domeniul securității cu finanțare din partea UE va consolida, de asemenea, capacitatea de detectare timpurie a posibilelor amenințări teroriste, în special prin explorarea utilizării inteligenței artificiale pentru a permite o prelucrare mai eficientă și mai corectă a unor volume mari de date, suplimentar față de proiecte precum RED-Alert și PREVISION. De asemenea, aceasta poate ajuta la găsirea unor modalități noi de abordare a radicalizării.

În fine, în cadrul viitorului program de cercetare „Orizont Europa”, cercetarea va fi integrată și mai mult în ciclul de politică de securitate pentru a asigura un rezultat și mai bine orientat către impact, răspunzând nevoilor identificate de asigurare a respectării legii. Cu mandatul consolidat propus, Europol ar putea oferi asistență Comisiei în identificarea temelor de cercetare principale, în elaborarea și punerea în aplicare a programelor-cadru de cercetare și inovare ale UE care sunt relevante pentru asigurarea respectării legii.

A fi cu un pas înainte: rolul noilor tehnologii

Tehnologiile de detectare a amenințărilor pot detecta obiecte și substanțe care prezintă motive de îngrijorare, de exemplu bombe și materiale pentru realizarea bombelor. Comisia colaborează cu sectorul privat pentru a îmbunătăți performanța acestor tehnologii de detectare în afara sectorului aviației în vederea sprijinirii posibilității de elaborare a unor cerințe UE voluntare care să asigure că tehnologiile respective detectează amenințările pe care trebuie să le detecteze, păstrând, în același timp, mobilitatea persoanelor. În plus, în 2019, Platforma UE de securitate feroviară a adoptat un document de bune practici privind tehnologiile de securitate adaptate sectorului feroviar, propunând soluții precum verificări aleatorii sau cu țintă precisă, bazate pe echipamente mobile de detectare.



Noile tehnologii pot contribui la protecția spațiilor publice dacă sunt utilizate într-o modalitate bine definită, orientată și proporțională. În cazul unei alerte ridicate de amenințare teroristă, rolul posibil al tehnologiilor de identificare facială, capabile să detecteze teroriștii în mișcare prin compararea imaginii lor faciale cu o bază de referință are potențial din punctul de vedere al securității. În plus, identificarea anumitor categorii de obiecte (de exemplu, bagaje abandonate) sau a unor comportamente suspecte poate fi foarte utilă în detectarea amenințărilor. Inteligența artificială joacă un rol esențial în furnizarea unor instrumente care permit identificarea precisă și bine orientată a unor amenințări posibile. În reflecțiile Comisiei privind utilizarea inteligenței artificiale, considerentele de securitate vor fi astfel luate în considerare, sub rezerva respectării drepturilor fundamentale. Comisia este pregătită să finanțeze proiecte pentru dezvoltarea de noi tehnologii în cadrul Agendei urbane a UE și sprijină schimbul de bune practici în acest domeniu în conformitate cu dreptul Uniunii.

Se preconizează că evoluțiile în ceea ce privește inteligența artificială (IA) vor avea un impact profund asupra capacității autorităților de asigurare a respectării legii de a răspunde amenințărilor teroriste. Autoritățile de asigurare a respectării legii dezvoltă deja soluții inovatoare bazate pe tehnologia IA, de exemplu, pentru identificarea conținutului online cu caracter terorist și pentru oprirea diseminării acestuia, pentru a preveni crearea de conturi noi ale teroriștilor pe platformele de comunicare socială și pentru detectarea simbolurilor. Un aspect esențial pentru dezvoltarea unor aplicații IA de încredere constă în asigurarea faptului că datele utilizate pentru antrenarea algoritmilor sunt relevante, verificabile, de bună calitate și sunt disponibile într-o mare varietate pentru a reduce la minimum erorile sistemice, de exemplu, pe criterii de gen sau rasă. Aplicațiile IA ar trebui să fie dezvoltate și utilizate cu garanții corespunzătoare pentru drepturi și libertăți, în conformitate cu legislația relevantă și să fie documentate în mod adecvat pentru a confirma legalitatea utilizării acestora. Comisia va analiza modul în care autoritățile de asigurare a respectării legii și cele judiciare pot valorifica beneficiile oferite de IA în deplină conformitate cu dreptul Uniunii.

A fi cu un pas înainte înseamnă, de asemenea, abordarea amenințărilor emergente care pot decurge din noile tehnologii. Dronele (sisteme de aeronave fără pilot la bord) pot fi utilizate necorespunzător pentru a viza spațiile publice, persoanele fizice și infrastructura critică. Cu toate că UE a lua măsuri pentru ca utilizarea anumitor tipuri de drone în scopuri răuvoitoare să devină mai dificilă, ritmul rapid al inovării și accesul facil la drone duc la creșterea riscului unei astfel de amenințări. Pentru a răspunde acestei provocări, Comisia va examina posibilitatea de a publica în 2021 un manual al UE pentru protejarea orașelor împotriva dronelor necooperante.

Protecția împotriva dronelor răuvoitoare necesită, de asemenea, accesul la tehnologii de contracarare fiabile. „Programul european de testare a sistemelor de contracarare a sistemelor aeriene fără pilot (UAS)” va crea o metodologie comună de evaluare a diferitelor sisteme care pot fi utilizate de către poliție și alți actori din domeniul securității pentru a detecta, urmări și identifica drone potențial răuvoitoare. Rezultatele acestor teste vor fi comunicate la nivelul UE.

Integrarea previziunilor în ciclul de politică

Protejarea cetățenilor începe cu o mai bună înțelegere a amenințărilor viitoare. În acest scop, previziunile trebuie să fie integrate din punct de vedere structural în elaborarea politicii de combatere a terorismului. Comisia va acționa pentru crearea unui dialog periodic între experții de nivel înalt în combaterea terorismului din agențiile de asigurare a respectării legii, agențiile de informații și mediul academic pentru a identifica riscuri noi și pentru a sublinia domeniile în care Uniunea Europeană și statele sale membre trebuie să își consolideze acțiunile. Comisia va utiliza structurile existente în acest scop cu implicarea îndeaproape a Europol, a Eurojust și a SEAE, inclusiv EU INTCEN. Rezultatul acestui dialog ar putea contribui apoi la discuțiile privind politicile, inclusiv la discuțiile Consiliului Justiție și Afaceri Interne privind securitatea internă.

ACȚIUNI-CHEIEComisia:va dezvolta acțiuni de evaluare a riscurilor și de evaluare inter pares, inclusiv utilizarea la cerere a consilierilor UE în materie de protecție a securității;va finanța cercetarea în domeniul securității UE pentru consolidarea capacității de detectare timpurie și pentru dezvoltarea unor noi tehnologii în cadrul Agendei urbane a UE;va explora modul în care noile tehnologii pot contribui la securitate; va integra mai bine informațiile strategice și evaluările amenințărilor pentru a sprijini politica prospectivă.Statele membre sunt invitate:să furnizeze în continuare resursele necesare și contribuții de înaltă calitate către EU INTCEN.ACȚIUNI-CHEIEComisia:va dezvolta acțiuni de evaluare a riscurilor și de evaluare inter pares, inclusiv utilizarea la cerere a consilierilor UE în materie de protecție a securității;va finanța cercetarea în domeniul securității UE pentru consolidarea capacității de detectare timpurie și pentru dezvoltarea unor noi tehnologii în cadrul Agendei urbane a UE;va explora modul în care noile tehnologii pot contribui la securitate; va integra mai bine informațiile strategice și evaluările amenințărilor pentru a sprijini politica prospectivă.Statele membre sunt invitate:să furnizeze în continuare resursele necesare și contribuții de înaltă calitate către EU INTCEN.

2. PREVENIRE

Uniunea Europeană este fondată pe un set puternic de valori. Sistemele noastre de educație, de sănătate și de protecție socială sunt favorabile incluziunii prin natura lor, însă acest lucru implică acceptarea valorilor pe care se bazează. Modul nostru de viață european - emblematic pentru societățile favorabile incluziunii și tolerante - nu este opțional și trebuie să facem tot ce ne stă în putință pentru a împiedica persoanele care încearcă să îl submineze, indiferent dacă acționează din interior sau din exterior.

Combaterea ideologiilor extremiste online

Teroriștii și extremiștii violenți utilizează din ce în ce mai mult internetul pentru a-și disemina ideologiile extremiste, inclusiv prin difuzarea în direct și prin glorificarea atacurilor teroriste. Răspunsul trebuie să vină de la toți actorii – autorități naționale, industrie și societatea civilă – și la toate nivelurile (național, european și internațional). Adoptarea și punerea în aplicare a propunerii de Regulament privind abordarea diseminării conținutului online cu caracter terorist le-ar permite statelor membre să asigure eliminarea rapidă a acestui conținut și le-ar impune întreprinderilor obligația de a avea un răspuns mai bun în ceea ce privește prevenirea utilizării abuzive a platformelor lor pentru diseminarea conținutului cu caracter terorist. Prin urmare, este urgentă adoptarea acestuia de către Parlamentul European și de către Consiliu. După adoptare, Comisia va sprijini furnizorii de servicii online și autoritățile naționale în punerea efectivă în aplicare a regulamentului.

În sens mai larg, Comisia va propune un act legislativ privind serviciile digitale care va actualiza normele orizontale pentru a se asigura că serviciile digitale acționează în mod responsabil și că utilizatorii au la dispoziție mijloace eficace pentru notificarea conținutului ilegal. Recunoscând rolul din ce în ce mai important al platformelor online foarte mari la nivelul societății, propunerea va include obligații de evaluare a riscurilor generate de sistemele lor nu numai în ceea ce privește conținutul și produsele ilegale, ci și riscurile sistemice pentru protecția intereselor publice, cum ar fi sănătatea publică și securitatea publică, precum și drepturile fundamentale, și împotriva tehnicilor de manipulare.

Forumul UE pentru internet va elabora orientări privind moderarea pentru conținutul online de materiale extremiste disponibil publicului și va disemina în continuare cunoștințe în acest domeniu. Forumul UE pentru internet a elaborat Protocolul UE de răspuns în situații de criză, un mecanism voluntar care să ajute la coordonarea unui răspuns rapid, colectiv și transfrontalier la răspândirea virală a conținutului online cu caracter terorist și extremist violent. Este esențial ca partenerii din industrie să operaționalizeze pe deplin acest protocol. Comisia, în cooperare cu Europol, va sprijini elaborarea unor orientări suplimentare pentru punerea în aplicare a Protocolului UE în situații de criză pentru a combate o răspândire virală a conținutului online cu caracter terorist și extremist violent. Resursele și capacitatea Unității de semnalare a conținutului online din cadrul Europol ar trebui să fie consolidate pentru a monitoriza toate tipurile de conținut cu caracter terorist și a le semnala platformelor online, cu o disponibilitate 24 de ore din 24, șapte zile pe săptămână.